Priekšlikums PADOMES ĪSTENOŠANAS LĒMUMS, ar ko groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju /* COM/2014/0628 final - 2014/0294 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Šis priekšlikums attiecas uz Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu (NNN) zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999[1] ("NNN zvejas regula"). Vispārīgais konteksts Šis priekšlikums ir sagatavots saistībā ar NNN zvejas regulas īstenošanu un veicot izmeklēšanas un dialoga procedūras saskaņā ar NNN zvejas regulā noteiktajām pamatprasībām un procedūras prasībām, kas cita starpā paredz, ka visām valstīm jāpilda pienākumi, kas saskaņā ar starptautiskajiem tiesību aktiem tām uzlikti kā karoga, ostas, krasta vai tirgus valstīm, lai novērstu, aizkavētu un izskaustu NNN zveju. Spēkā esošie noteikumi priekšlikuma jomā Komisijas 2012. gada 15. novembra Lēmums (OV C 354, 17.11.2012., 1.–47. lpp.) par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Komisijas 2014. gada DATUMS MĒNESIS īstenošanas lēmums (OV C XXXX, XX.XX.2014., XX. lpp.) par to trešo valstu noteikšanu, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Atbilstība pārējiem ES politikas virzieniem un mērķiem Neattiecas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Procedūrā iesaistītajām ieinteresētajām personām ir bijusi iespēja izmeklēšanas un dialoga procedūru laikā aizstāvēt savas intereses saskaņā ar NNN zvejas regulas noteikumiem. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Šis priekšlikums ir sagatavots, īstenojot NNN zvejas regulu. NNN zvejas regulā nav paredzēti noteikumi par vispārēja ietekmes novērtējuma veikšanu, bet sniegts pilnīgs vērtējamo nosacījumu uzskaitījums. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Komisija 2012. gada 15. novembrī ar Komisijas lēmumu astoņām trešām valstīm (Belizai, Kambodžas Karalistei, Fidži Republikai, Gvinejas Republikai, Panamas Republikai, Šrilankas Demokrātiskajai Sociālistiskajai Republikai, Togo Republikai un Vanuatu Republikai) paziņoja, ka Komisija apsver iespēju tās noteikt par nesadarbīgām trešām valstīm saskaņā ar NNN zvejas regulu. Komisija attiecībā uz šīm astoņām valstīm sāka īstenot demaršus. Šajos demaršos cita starpā ietilpa pasākumi, kuri pamatoja šādu rīcību, deva valstīm iespēju sniegt atbildes un atspēkojumus, un tiesības lūgt un iesniegt papildu informāciju, un piedāvāja rīcības plānus situācijas uzlabošanai, kā arī deva pietiekami daudz laika atbilžu sniegšanai un pienācīgu laikposmu situācijas uzlabošanai. Komisija 2014. gada DATUMS MĒNESIS ar Komisijas īstenošanas lēmumu noteica Šrilanku par vienu no trešām valstīm, kuru Komisija saskaņā ar NNN zvejas regulu uzskata par nesadarbīgu trešo valsti. Pievienotais Padomes īstenošanas lēmuma priekšlikums ir balstīts uz konstatējumiem, kuri apstiprināja, ka Šrilanka nav izpildījusi pienākumus, kas saskaņā ar starptautiskajiem tiesību aktiem tai uzlikti kā karoga, ostas, krasta vai tirgus valstij. Tādēļ Padomei tiek ierosināts pieņemt pievienoto lēmuma priekšlikumu. Juridiskais pamats Padomes 2008. gada 29. septembra Regula (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu NNN zveju. Subsidiaritātes princips Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ: rīcības forma ir aprakstīta NNN zvejas regulā un neparedz valstu lēmumus. Nav vajadzības piemērot prasību norādīt, kā līdz minimumam samazina un proporcionāli priekšlikuma mērķim sadala Savienības, valstu valdību, reģionālo un vietējo varas iestāžu, uzņēmēju un pilsoņu finansiālo un administratīvo slogu. Juridisko instrumentu izvēle Ierosinātais juridiskais instruments: lēmums. Citi instrumenti nebūtu piemēroti šāda iemesla dēļ: citi instrumenti nebūtu piemēroti, jo NNN zvejas regula neparedz alternatīvas. 4. IETEKME UZ BUDŽETU Priekšlikums neietekmē Savienības budžetu. 2014/0294 (NLE) Priekšlikums PADOMES ĪSTENOŠANAS LĒMUMS, ar ko groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999[2], un jo īpaši tās 33. pantu, ņemot vērā Eiropas Komisijas priekšlikumu, tā kā: 1. IEVADS (1) Ar Regulu (EK) Nr. 1005/2008 (NNN zvejas regula) izveido Savienības sistēmu, lai aizkavētu, novērstu un izskaustu nelegālu, nereģistrētu un neregulētu (NNN) zveju. (2) NNN zvejas regulas VI nodaļā ir izklāstīta procedūra attiecībā uz nesadarbīgu trešo valstu noteikšanu, demaršiem attiecībā uz valstīm, kurām noteikts nesadarbīgas trešās valsts statuss, nesadarbīgu valstu saraksta izveidošanu, svītrošanu no nesadarbīgu valstu saraksta, nesadarbīgu valstu saraksta publiskošanu un jebkādiem ārkārtas pasākumiem. (3) Saskaņā ar NNN zvejas regulas 32. pantu Komisija ar 2012. gada 15. novembra lēmumu[3] ("2012. gada 15. novembra lēmums") astoņām trešām valstīm paziņoja par iespējamību, ka tās var noteikt par trešām valstīm, ko Komisija uzskata par nesadarbīgām trešām valstīm. (4) Komisija 2012. gada 15. novembra lēmumā iekļāva informāciju par galvenajiem faktiem un apsvērumiem, kas bija šāda statusa noteikšanas pamatā. (5) Turklāt 2012. gada 15. novembrī Komisija ar atsevišķām vēstulēm informēja minētās astoņas trešās valstis par to, ka tā apsver iespēju tām noteikt nesadarbīgu trešo valstu statusu. (6) Komisija minētajās vēstulēs uzsvēra, ka, lai izvairītos no tāda statusa noteikšanas un iekļaušanas oficiālajā nesadarbīgu trešo valstu sarakstā, kā paredzēts NNN zvejas regulas 31. un 33. pantā, attiecīgās trešās valstis tiek aicinātas ciešā sadarbībā ar Komisiju izveidot rīcības plānu, lai labotu 2012. gada 15. novembra lēmumā norādītos trūkumus. (7) Rezultātā Komisija aicināja attiecīgās astoņas trešās valstis: i) veikt visus nepieciešamos pasākumus, lai īstenotu Komisijas ierosinātajos rīcības plānos iekļautās darbības, ii) novērtēt Komisijas ierosinātajos rīcības plānos iekļauto darbību īstenošanu un iii) ik pēc sešiem mēnešiem sūtīt Komisijai detalizētus ziņojumus, kuros novērtēta katra veiktā darbība, cita starpā attiecībā uz valstu individuālo un/vai vispārējo efektivitāti, lai nodrošinātu pilnībā atbilstošu zivsaimniecības kontroles sistēmu. (8) Attiecīgajām astoņām trešām valstīm tika dota iespēja sniegt rakstisku atbildi uz 2012. gada 15. novembra lēmumā skaidri norādītajiem jautājumiem, kā arī citu būtisku informāciju, kas tām ļautu iesniegt pierādījumus, lai atspēkotu vai papildinātu 2012. gada 15. novembra lēmumā iekļautos faktus vai attiecīgā gadījumā izveidotu rīcības plānu un pasākumus situācijas labošanai. Attiecīgajām astoņām valstīm tika apstiprināts, ka tām ir tiesības lūgt vai sniegt papildu informāciju. (9) Komisija 2012. gada 15. novembrī ar attiecīgajām astoņām trešām valstīm uzsāka dialoga procesu un norādīja, ka 6 mēneši, pēc Komisijas domām, ir pietiekami ilgs periods, lai panāktu vienošanos. (10) Komisija arī vēlāk centās iegūt un pārbaudīt visu informāciju, ko tā uzskatīja par nepieciešamu. Attiecīgo astoņu valstu mutiskās un rakstiskās piezīmes, ko tās iesniedza pēc 2012. gada 15. novembra lēmuma, tika izskatītas un ņemtas vērā. Attiecīgās astoņas valstis tika mutiski vai rakstiski informētas par Komisijas apsvērumiem. (11) 2014. gada 24. martā tika pieņemts Padomes Īstenošanas lēmums 2014/170/ES, ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju[4]. Trīs no astoņām valstīm, uz kurām attiecās 2012. gada 15. novembra lēmums, bija iekļautas nesadarbīgu valstu sarakstā, jo, neskatoties uz dažiem veiktajiem pasākumiem, tās tomēr nebija izpildījušas savus pienākumus, kas saskaņā ar starptautiskajiem tiesību aktiem tām uzlikti kā karoga un krasta valstij, proti, veikt pasākumus, lai aizkavētu, novērstu un izskaustu NNN zveju. (12) Ar 2014. GADA DATUMS MĒNESIS[5] īstenošanas lēmumu Komisija noteica Šrilankas Demokrātisko Sociālistisko Republiku (Šrilanku) par NNN zvejas apkarošanā nesadarbīgu trešo valsti. Saskaņā ar NNN zvejas regulu Komisija norādīja iemeslus, kuru dēļ tā uzskata, ka Šrilanka nav izpildījusi savus pienākumus, kas saskaņā ar starptautiskajiem tiesību aktiem tai uzlikti kā karoga, ostas, krasta vai tirgus valstij, proti, veikt pasākumus, lai aizkavētu, novērstu un izskaustu NNN zveju. (13) Tādēļ saistībā ar NNN zvejas regulas īstenošanu un veicot izmeklēšanas un dialoga procedūras saskaņā ar NNN zvejas regulā noteiktajām pamatprasībām un procedūras prasībām, būtu jāpieņem Padomes īstenošanas lēmums, ar ko Šrilanka tiek iekļauta NNN zvejas apkarošanā nesadarbīgu trešo valstu sarakstā. Šis lēmums ir pieņemts, pamatojoties uz minētajām izmeklēšanas un dialoga procedūrām, tostarp saraksti un rīkotām sanāksmēm, kā arī 2012. gada 15. novembra lēmumu un 2014. GADA DATUMS MĒNESIS lēmumu. Attiecīgie iemesli šīm procedūrām un tiesību aktiem ir tādi paši kā tie, kas ir šī lēmuma pamatā. No šā lēmuma, ar ko Šrilanka tiek iekļauta NNN zvejas apkarošanā nesadarbīgu trešo valstu sarakstā, būtu jāizriet sekām, kas norādītas NNN zvejas regulas 38. pantā. (14) Kad saskaņā ar NNN regulas 33. pantu tiks pieņemts Padomes īstenošanas lēmums, ar ko Šrilanka tiek iekļauta NNN zvejas apkarošanā nesadarbīgu trešo valstu sarakstā, 2014. gada DATUMS MĒNESIS lēmums, ar ko nosaka Šrilanku par nesadarbīgu trešo valsti, zaudēs spēku. (15) Saskaņā ar NNN zvejas regulas 34. panta 1. punktu Padomei pēc Komisijas priekšlikuma ar kvalificētu balsu vairākumu jāsvītro trešā valsts no nesadarbīgu trešo valstu saraksta, ja minētā valsts pierāda, ka situācija, kas bijusi par pamatu tās iekļaušanai sarakstā, ir labota. Pieņemot lēmumu par svītrošanu no saraksta, jāņem vērā arī tas, vai attiecīgās sarakstā iekļautās trešās valstis ir veikušas konkrētus pasākumus, kuru rezultātā tiktu panākta noturīga situācijas uzlabošanās. 2. PROCEDŪRA ATTIECĪBĀ UZ ŠRILANKU (16) Komisija 2012. gada 15. novembrī Šrilankai saskaņā ar NNN zvejas regulas 32. pantu paziņoja, ka tā apsver iespēju Šrilanku noteikt par nesadarbīgu trešo valsti, un aicināja Šrilanku ciešā sadarbībā ar tās dienestiem izveidot rīcības plānu, lai labotu 2012. gada 15. novembra lēmumā norādītos trūkumus. Laikposmā no 2012. gada decembra līdz 2014. gada jūnijam Šrilanka rakstveidā darīja zināmu savu viedokli un tikās ar Komisiju, lai pārrunātu šo jautājumu. Komisija Šrilankai rakstveidā sniedza būtisko informāciju. Komisija arī turpmāk centās iegūt un pārbaudīt visu informāciju, ko tā uzskatīja par nepieciešamu. Mutiskās un rakstiskās piezīmes, ko Šrilanka iesniedza pēc Komisijas 2012. gada 15. novembra lēmuma, tika izskatītas un ņemtas vērā, turklāt Šrilanka tika mutiski vai rakstiski informēta par Komisijas apsvērumiem. Komisija uzskatīja, ka Šrilanka nav pietiekami risinājusi 2012. gada 15. novembra lēmumā norādītos problemātiskos jautājumus un novērsusi trūkumus. Turklāt Komisija secināja, ka nav pilnībā īstenoti arī rīcības plānā ierosinātie pasākumi. 3. NESADARBĪGAS TREŠĀS VALSTS STATUSA PIEMĒROŠANA ŠRILANKAI (17) Komisija 2012. gada 15. novembra lēmumā analizēja Šrilankas pienākumus un novērtēja Šrilankas kā karoga, ostas, krasta vai tirgus valsts starptautisko pienākumu izpildi. Minētās pārskatīšanas vajadzībām Komisija ņēma vērā parametrus, kas norādīti NNN zvejas regulas 31. panta 4.–7. punktā. (18) Komisija pārskatīja Šrilankas saistību izpildi atbilstīgi 2012. gada 15. novembra lēmuma secinājumiem un, ņemot vērā attiecīgo informāciju, ko par to sniegusi Šrilanka, ierosinātajam rīcības plānam un pasākumiem, kas veikti situācijas labošanai. (19) Galvenie trūkumi, kurus Komisija norādīja ierosinātajā rīcības plānā, bija saistīti ar vairākiem neveiksmīgiem centieniem īstenot starptautisko tiesību aktu saistības, it īpaši saistībā ar atbilstīga tiesiskā regulējuma nepieņemšanu, atbilstīgas un efektīvas uzraudzības sistēmas trūkumu, novērotāju sistēmas trūkumu, stingras sankciju sistēmas trūkumu un nozvejas sertifikācijas sistēmas neatbilstīgu īstenošanu. Citi norādītie trūkumi ir vispārēji saistīti ar starptautisko saistību izpildi, tostarp reģionālo zvejniecības pārvaldības organizāciju (RZPO) ieteikumiem un rezolūcijām un kuģu reģistrācijas noteikumiem saskaņā ar starptautiskajām tiesībām. Tika norādīts, ka netiek ievēroti arī attiecīgo iestāžu sniegtie ieteikumi un rezolūcijas, piemēram, Apvienoto Nāciju Organizācijas Starptautiskais plāns nelegālas, nereģistrētas un neregulētas zvejas apkarošanai (IPOA-NNN). Tomēr nesaistošu ieteikumu un rezolūciju neievērošana tika uzskatīta vien par papildinošiem, nevis galvenajiem pierādījumiem. (20) Komisija 2014. GADA DATUMS MĒNESIS īstenošanas lēmumā noteica Šrilanku par nesadarbīgu trešo valsti saskaņā ar NNN zvejas regulu. (21) Ņemot vērā iespējamos ierobežojumus, kuri skar Šrilanku kā jaunattīstības valsti, jāpiebilst, ka Šrilankas vispārējais attīstības līmenis neietekmē tās īpašo attīstības statusu un vispārējo sniegumu zivsaimniecības jomā. (22) Ņemot vērā 2012. gada 15. novembra lēmumu un 2014. GADA DATUMS MĒNESIS īstenošanas lēmumu un dialoga procesu ar Šrilanku, kurā piedalījās Komisija, un tā rezultātu, var secināt, ka Šrilankas īstenotie pasākumi, ņemot vērā tās kā karoga valsts pienākumus, nav pietiekami, lai izpildītu Apvienoto Nāciju Organizācijas Jūras tiesību konvencijas (UNCLOS) 94., 117. un 118. pantu un ANO Nolīguma par zivju krājumiem (UNFSA) 18., 19. un 20. pantu. (23) Tādējādi Šrilanka nav izpildījusi savus pienākumus, kas saskaņā ar starptautiskajiem tiesību aktiem tai uzlikti kā karoga valstij, proti, veikt pasākumus, lai novērstu, aizkavētu un izskaustu NNN zveju, un tādēļ tā būtu jāiekļauj Savienības nesadarbīgu trešo valstu sarakstā. 4. NESADARBĪGU TREŠO VALSTU SARAKSTA IZVEIDE (24) Ņemot vērā iepriekšminētos secinājumus par Šrilanku, minētā valsts būtu jāiekļauj nesadarbīgu trešo valstu sarakstā, kas saskaņā ar NNN zvejas regulas 33. pantu izveidots ar 2014. gada 24. marta lēmumu. Tādēļ attiecīgi būtu jāgroza Īstenošanas lēmuma 2014/170/ES pielikums. (25) Rīcība attiecībā uz Šrilanku būtu jāveic tādu pasākumu veidā, kas uzskaitīti NNN zvejas regulas 38. pantā. Importa aizliegums attiecas uz visiem zvejas produktiem saskaņā ar NNN zvejas regulas 2. panta 8. punktā norādīto definīciju, jo šī nesadarbīgas trešās valsts statusa noteikšanas pamatā nav atbilstīgu pasākumu trūkums, kuri pieņemti saistībā ar NNN zveju, kas ietekmē attiecīgos krājumus vai sugu. (26) NNN zveja cita starpā noplicina zivju krājumus, iznīcina jūras biotopus, apdraud jūras resursu saglabāšanu un ilgtspējīgu izmantošanu, izkropļo konkurenci, apdraud pārtikas nekaitīgumu, nostāda godprātīgus zvejniekus neizdevīgā situācijā un novājina piekrastes kopienas. Ņemot vērā ar NNN zveju saistīto problēmu apmēru, tiek uzskatīts, ka Savienībai steidzami jāīsteno pasākumi attiecībā uz Šrilanku kā nesadarbīgu valsti. Saskaņā ar iepriekšminēto šim lēmumam būtu jāstājas spēkā nākamajā dienā pēc tā publicēšanas Eiropas Savienības Oficiālajā Vēstnesī. (27) Ja Šrilanka pierādīs, ka tā ir labojusi situāciju, kuras dēļ tā tika iekļauta sarakstā, Padomei ar kvalificētu balsu vairākumu pēc Komisijas priekšlikuma saskaņā ar NNN zvejas regulas 34. panta 1. punktu jāsvītro Šrilanka no nesadarbīgu trešo valstu saraksta. Pieņemot lēmumu par svītrošanu no saraksta, ņems vērā arī to, vai Šrilanka ir veikusi konkrētus pasākumus, kuru rezultātā tiktu panākta noturīga situācijas uzlabošanās, IR PIEŅĒMUSI ŠO LĒMUMU: 1. pants Īstenošanas lēmuma 2014/170/ES pielikumu aizstāj ar šā lēmuma pielikuma tekstu. 2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] OV L 286, 29.10.2008., 1. lpp. [2] OV L 286, 29.10.2008., 1. lpp. [3] Komisijas 2012. gada 15. novembra lēmums par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 354, 17.11.2012., 1. lpp.). [4] OV L 91, 27.3.2014., 43. lpp. [5] Komisijas 2014. GADA DATUMS MĒNESIS īstenošanas lēmums, ar ko paziņo trešās valstis, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C XX, dd.mm.2014., X. lpp.). PIELIKUMS Nelegālas, nereģistrētas un neregulētas (NNN) zvejas apkarošanā nesadarbīgu trešo valstu saraksts dokumentam Priekšlikums PADOMES ĪSTENOŠANAS LĒMUMAM, ar ko groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju Beliza Kambodžas Karaliste Gvinejas Republika Šrilankas Demokrātiskā Sociālistiskā Republika